VARŠAVA. Mesto Biała Podlaska na východe Poľska sa v noci zo štvrtka na piatok stalo dejiskom tragického požiaru, ktorý si vyžiadal životy siedmich ľudí vrátane dvoch detí.
Informuje o tom internetový portál denníka Gazeta Wyborcza, ktorá cituje Wojciecha Miciułu, hovorcu hasičov v 95 kilometrov vzdialenom Lubline.
Požiar viacpodlažného dreveného domu podľa neho nahlásila krátko po polnoci žena, ktorá sa zachránila skokom z okna.
Pred plameňmi sa podarilo uniknúť dokopy trom ľuďom, ďalšiu ženu zachránili hasiči.
Policajný hovorca Jarosław Janicki uviedol, že stav spálených tiel neumožňuje určiť totožnosť ani pohlavie obetí, štyri z nich sú však zrejme členmi jednej rodiny.
Príčina tragédie zatiaľ nie je známa. Jedna zo žien, ktoré sa zachránili, však v rozhovore pre televíznu stanicu TVN24 povedala, že v dome patriacom mestu sa v čase požiaru konala oslava spojená s požívaním alkoholu.